"Dajti N'fest"/ Klosi: 210 festa lokale në vend, Veliaj: Hapim ish-kampin e punëtorëve
13:31 | 10/02/2019
Bashkia e Tiranës dhe Ministria e Turizmit dhe Mjedisit organizuan Dajti n'Fest. Një ndër 210 festat lokale, të cilat sipas ministrit Blendi Klosi do të promovojnë traditën këtë vit. Në këtë aspekt Veliaj u shpreh për shtim të investimeve me qëllim rritjen e numrit të turistëve.
Dajti n'Fest është rikthyer edhe këtë vit me surpriza e aktivitete që promovojnë vlerat, traditat e produktet e zonës. Festës iu bashkuan dhe ministri i Turizmit dhe Mjedisit, Blendi Klosi dhe kryetari i Bashkisë së Tiranës, Erion Veliaj.
"Duam që me të gjitha bashkitë, me të gjithë ata që kanë mundësi të mbështesin organizime të tilla pranë pikave turistike, si kjo e Dajtit, pranë zonave të mbrojtura, pranë pikave që prodhojnë turizëm, pranë agroturizmit, pranë 100 fshatrave, të organizojmë festa si kjo, ku të kemi kombinim midis bukurisë së natyrës, ofrimit të shumë alternativave për t'u argëtuar si gjithë këta djem e vajza që shoqërojnë këtë festë, por në radhë të parë për të afruar ekonominë për prodhuesit vendas".
Kjo festë sipas kryebashkiakut të Tiranes Erion Veliaj është një mundësi e mirë për të nxitur zhvillimin e turizmit malor dhe për të forcuar ekonominë vendase.
Për ta bërë zonën sa më tërheqëse Veliaj bëri të ditur se bashkia në bashkëpunim edhe me biznesin do të shtojnë investimet.
"Do të vazhdojmë investimet në Dajt: filluam me një park të aventurave, si Dajti Ekspres, dhe jam shumë i lumtur t'ju informoj se shumë shpejt edhe ish-kampi, por edhe gjithë kjo fusha, do të kthehen në terrene sportive që mund të përdoren jo vetëm nga ata të sporteve ekstreme, si aeronautika, që tani ka platformën e vet, por edhe nga ata që duan të merren me futboll, volejboll, me cross-country ski. Besoj se edhe për të huajt që do të vizitojnë Tiranën, ky është një lajm fantastik".
Me qëllim promovimin e traditës pushteti vendor në bashkëpunim me atë qendror kanë planifikuar organizimin e 210 festave lokale në të gjithë vendin. /abcnews.al
ABC NEWS është i pari televizion në Shqipëri që në ditën e parë të transmetimeve nis me lidhje direkte nga 7 studio lokale ne Shkodër, Durrës, Elbasan, Korcë, fier, Vlorë e Gjirokaster. Për të pasuruar gjeografinë e informacionit së shpejti do të mundesohet edhe studio nga Lezha me transmetime live në cdo kohë.
Në faqen zyrtare në internet, abcnews.al do të gjeni portalin më të pasur ballkanik me lidhje në rrjetet më të mëdha sociale facebook, twitter si dhe në një prej websiteve më të fuqishëm në kulturën e internetit YOUTUBE. Transmetimi i ABC news është live 24 ore. NUIS/NIPT K01711004F